บอร์ดไอแบงก์ลาออกรับขาดทุนยับ
&#8220;ไอแบงก์&#8221; ประชุมผู้ถือหุ้น แจ้งผลขาดทุนยับกว่า 1.8 หมื่นล้าน บอร์ดชักแถวลาออกพรึ่บ
30 พ.ค. 2556

“ไอแบงก์” ประชุมผู้ถือหุ้น แจ้งผลขาดทุนยับกว่า 1.8 หมื่นล้าน บอร์ดชักแถวลาออกพรึ่บ
นายธานินทร์ อังสุวรังษี ผู้จัดการธนาคารอิสลามแห่งประเทศไทย (ไอแบงก์) เปิดเผยว่า ในวันที่ 30 พ.ค.นี้ จะเรียกประชุมผู้ถือหุ้นของธนาคารประกอบด้วย กระทรวงการคลัง ธนาคารออมสิน และธนาคารกรุงไทย เพื่อเสนอแผนงานและแผนฟื้นฟูให้ที่ประชุมพิจารณา ขณะเดียวกันกระทรวงการคลังจะเสนอรายชื่อคณะกรรมการธนาคารชุดใหม่เกือบทั้งหมดให้ที่ประชุมพิจารณาอนุมัติ 
นายธานินทร์ กล่าวว่า การประชุมผู้ถือหุ้นจะมีการพิจารณาแผนเพิ่มทุนที่ได้รับการอนุมัติจากกระทรวงการคลัง โดยรอบแรกได้รับการเพิ่มทุนจากผู้ถือหุ้นกว่า 900 ล้านบาท คาดว่าจะได้รับเงินในเดือน มิ.ย.นี้ สำหรับแผนเพิ่มทุนรอบ 2 จะขอเพิ่มทุนอีก 6,000 ล้านบาทในปลายปี
ขณะเดียวกัน ธนาคารจะรายงานงบการเงินที่สำนักงานการตรวจเงินแผ่นดินได้อนุมัติแล้ว โดยมีผลขาดทุนในรอบปี 2555 ประมาณ 1.3 หมื่นล้านบาท ส่วนผลดำเนินงานในช่วง 3 เดือนแรก ขาดทุนประมาณ 4,0005,000 ล้านบาท และสามารถแก้หนี้เสียได้ 3,500 ล้านบาท จากหนี้เสียกว่า 3 หมื่นล้านบาท 
นายธานินทร์ ชี้แจงว่า การขาดทุนจำนวนมากเพราะมีลูกหนี้เสียที่ปรับโครงสร้างหนี้จนเป็นหนี้ดีย้อนกลับมาเป็นหนี้เสียอีกครั้ง ขณะนี้ธนาคารอยู่ในช่วงปรับระบบการทำงาน และระมัดระวังการปล่อยสินเชื่อที่ทำให้ผลประกอบการไม่ดี โดยคาดว่าตลอดทั้งปีหากสามารถแก้หนี้เสียได้ตามแผน 6,500 ล้านบาท จะทำให้ปีนี้ธนาคารมีกำไร 5060 ล้านบาท
“ในช่วงครึ่งปีแรกผลประกอบการยังไม่ดีนัก เพราะเป็นการสะสางปัญหาเก่าๆ และเตรียมระบบงานให้พร้อมกับการทำงานใหม่ๆ โดยคาดว่าในช่วงครึ่งปีหลังจะได้เห็นการเปลี่ยนแปลงมากขึ้น และจะได้เห็นการกลับมามีกำไรอีกครั้ง” นายธานินทร์ กล่าว
นอกจากนี้ ธนาคารจะเสนอแผนการขยายธุรกิจใหม่ๆ การออกพันธบัตร “ซูกุก” วงเงิน 5,000 ล้านบาท นาน 10 ปี และพันธบัตรระยะสั้นไม่เกิน 1 ปี อีก 1,000 ล้านบาท ให้ที่ประชุมพิจารณาอนุมัติ
รายงานข่าวแจ้งว่า ขณะนี้มีคณะกรรมการธนาคาร 3 คน ได้ยื่นหนังสือลาออกแล้ว ประกอบด้วย นายบัณฑิต โสตถิพลาฤทธิ์ ประธานกรรมการ นายอรัญ วงศ์อนันต์ รองประธานมูลนิธิเศรษฐกิจชุมชนพึ่งตนเอง และนายบุญเชิด คิดเห็น อธิบดีกรมที่ดิน โดยมีผลอย่างเป็นทางการเมื่อวันที่ 27 พ.ค.ที่ผ่านมา
กรรมการได้ยื่นหนังสือขอลาออกจากคณะกรรมการมีผลเป็นทางการเมื่อ 27 พ.ค. ที่ผ่านมา โดยสาเหตุที่ลาออกคาดว่ามีปัญหาเรื่องความคิดเห็นไม่ตรงกับฝ่ายบริหาร ซึ่งกรรมการส่วนหนึ่งเห็นว่าหากบริหารกิจการไอแบงก์ตามแนวทางที่ทำอยู่ในปัจจุบันอาจทำให้ลูกค้าที่ดีเดือดร้อน จากการชะลอปล่อยกู้ ซึ่งจะกระทบต่อฐานะของธนาคาร อีกทั้งถูกแทรกแซงผลการประเมินการทำงานของนายธานินทร์ ที่ต้องถูกประเมินผลงานในช่วง 6 เดือนแรกเพื่อนำไปสู่การตัดสินใจว่าจะจ้างให้เป็นผู้จัดการไอแบงก์ต่อไปหรือไม่